ເມືອງຢູ່ຕິດຊາຍແດນຟາກລັດເທັກຊັສ ຫວັງວ່າ ຈະຟື້ນຕົວຄືນມາ ໃນຂະນະທີ່ ຂົວຂ້າມຊາຍແດນເປີດຄືນໃໝ່
19 ເດືອນຂອງການປິດຊາຍແດນ ໄດ້ເຮັດໃຫ້ບັນດາສະມາຊິກຄອບຄົວແຕກແຍກກັນ ແລະໄດ້ແບ່ງແຍກເສດຖະກິດຂອງທັງສອງປະເທດ.
ສຳລັບປະເທດຂອງໂລກໂດຍສ່ວນໃຫຍ່ ຄວາມໂດດດ່ຽວທາງເສດຖະກິດແລະສັງຄົມ ທີ່ໄດ້ນຳມາໂດຍການລະບາດຂອງໄວຣັສໂຄວິດ-19 ໃນຂັ້ນສູງສຸດເມື່ອຫຼາຍວັນຜ່ານມາ ກຳລັງຫລຸດນ້ອຍຖອຍລົງ ແຕ່ຢູ່ໃນເມືອງທ່າເຂດຊາຍແດນ ລະຫວ່າງສະຫະລັດ ແລະແມັກຊິໂກ ນັ້ນ ຊ່ວງໄລຍະເວລາຂອງຄວາມຍາກລຳບາກໄດ້ແກ່ຍາວອອກໄປ ທາງການສະຫະລັດ ໄດ້ປິດຊາຍແດນບໍ່ໃຫ້ມີການເດີນທາງທີ່ບໍ່ຈຳເປັນ ໃນເດືນອມີນາ 2020 ໂດຍເອົາມາດຕະການທີ່ເຄັ່ງຂັດທີ່ຕັດຜ່ານໃຈກາງຂອງພື້ນທີ່ການຂົນສົ່ງລະຫວ່າງສອງປະເທດທີ່ຊາວທ້ອງຖິ່ນຮູ້ຈັກກັນຄື “ສອງລາເຣໂດສ” ໂດຍມີລາເຣໂດ ຢູ່ເທັກຊັສ ແລະນູໂບ ລາເຣໂດ ຢູ່ເມັກຊິໂກ 19 ເດືອນຂອງການປິດຊາຍແດນ ໄດ້ເຮັດໃຫ້ບັນດາສະມາຊິກຄອບຄົວແຕກແຍກກັນ ແລະໄດ້ແບ່ງແຍກເສດຖະກິດຂອງທັງສອງປະເທດ ເມື່ອຊາຍແດນໄດ້ເປີດຄືນໃໝ່ ໃນວັນຈັນ ທີ 8 ພະຈິກ ຂົງເຂດດັ່ງກ່າວຈະມີຄວາມກະຕືລືລົ້ນທີ່ຈະຫາຍໃຈເອົາອາກາດສົດໄດ້ ແລະຟື້ນຟູການເຊື່ອມຕໍ່ກັນຂ້າມພົມແດນ ພວກພົນລະເມືອງລາເຣໂດຫຼາຍຄົນ ຄື ຍານາງເບີເລນ ຊາໂມຣາ ອາຍຸ 57 ປີ ບໍ່ໄດ້ເຫັນພວກຄົນຮັກແພງຂອງພວກເຂົາຢູ່ຟາກຊາຍແດນອີກຂ້າງນຶ່ງ ນັບຕັ້ງແຕ່ມັນຖືກປິດ ເຖິງຢ່າງໃດກໍຕາມ ລາວໄດ້ອາໄສຢູ່ໃນລາເຣໂດມາໄດ້ຫຼາຍປີແລ້ວ ລາວຈະບໍ່ສາມາດກັບຄືນໄປໄດ້ ລູກຊາຍສີ່ຄົນຂອງລາວ ແລະຍາດພີ່ນ້ອງ 10 ຄົນ ອາໄສຢູ່ ອານາຮວກ (Anahuac) ຂອງເມັກຊິໂກ ໃຊ້ເວລານຶ່ງຊົ່ວໂມງຂັບລົດໄປ ຊຶ່ງລາວເຄີຍໄປຢ້ຽມຢາມພວກເຂົາເປັນບ່າງຄັ້ງໃນແຕ່ລະເດືອນ ແຕ່ພວກເຂົາບໍ່ສາມາດເຂົ້າມາໃນສະຫະລັດໄດ້ ຍານາງກ່າວວ່າ “ສໍາລັບພວກເຮົາແລ້ວ ຄອບຄົວແມ່ນສໍາຄັນຫຼາຍ” ໃນຂະນະທີ່ກັ້ນນຳຕາຢູ່ ລາວກ່າວຕໍ່ໄປອີກວ່າ “ເຖິງແມ່ນວ່າ ດຽວນີ້ ມີເທັກໂນໂລຈີ ກໍຕາມ ມັນຈະບໍ່ສາມາດປ່ຽນການໂອບກອດ ການກິນເຂົ້ານຳກັນ ຫຼືການໃຊ້ເວລາກັບຄອບຄົວໄດ້ເລີຍ ” ຍານາງ ໄດ້ກ່າວວ່າ ນ້ອງອ້າຍຂອງລາວຈະລໍຖ້າ ການຂ້າມຊາຍແດນໃນວັນຈັນ ເມື່ອຂົວເປີດຄືນອີກ ເພື່ອການລວມຄອບຄົວທີ່ລໍຖ້າມາຍາວນານ ແຕ່ບໍ່ແມ່ນທຸກສິ່ງທຸກຢ່າງໃນລາເຣໂດ ຄາດວາ ຈະຟື້ນຕົວໄວໄດ້ເທົ່າກັບບັນດາຄອບຄົວທັງຫຼາຍ